Kayëte ndënkwëryënkw mba Pol nte kerëhnëkëhni vëvë Tesalonik
Wade yehëhna hnë iŋi kayëte
Afaƴik Pol, gë Silas do gë Timote, Korent hna kerëni aŋi kayëte mpëdara yëbëlan bëhn wafëhw wahnah gë imbëɗ gë wahnah gë bëhn wafëhw imbëɗ gë wahi (49 gë 52) ga ndëcëk hnagi Yesu ỹa.
Pol yankëtahnëk Tesalonik wati yas higëna lëw̃u ỹa. Nkol ŋa Masedëwan hna nke nte kwëhnëko naw̃ mbë Rom ŋa, tëfary wov, nkol gwafa. Ɓulunda wasëwif w̃a njaɓëniho. Wasëwif wayaɓah vëw̃aw̃ëlohna karaŋ Pol ŋa do antaniha nkol hna (Vantiyehn 17.1-9). Ɓare Cery Sali ŋa pëlëk vënkahn va do njaw̃ënak. Timote njankëtahnëkëhni vële hwëtahnëk va, mbarëpëla vële wok vëyena wasëwif do gë wasëwif wale hnëmpëtak nkeni vële hwëtahnëka Këris.
Timote wadëw̃ hni ŋa njonëhnika Pol Korent hna do hnam kerëhnënihëhni aŋi kayëte. Hnë aŋi kayëte Pol njëtëndanëkëhni hnatah lëw̃u soŋe ikahnënda nte tufahnëni vële hwëtahnëk Tesalonik va hnë njasa ntëw hni gë Këris. W̃ëlakënde horot hna nkok njaw̃ëni.
Pol kamënaỹehnëɗëhëhni. Atac ikaraŋ njëɗand paŋare vësëm do iɓoka Këris ŋa (4.13–5.11). Njëɗahnëɗ simpaỹi do wahnira watëkwa.
Wëlin wanës wakwëhn nafa hn'iŋi kayëte: wanës, ikwëtahn, iŋahn, uhorot, fac, vëỹënta, vësëm, ƴam.
Wëlin gante nke kayëte ka:
Simpaỹi (1.1)
Gante kwëtahnëni vëvë Tesalonik va (1.2–3.13)
Ankeya nte ñaɗ W̃ën (4.1-12)
Iɓëhn vësëm gë fac Ahwëhn a (4.13–5.11)
Siyab rëkwa gë simpaỹi (5.12-28)
1
Simpaỹi
1 Ami Pol gë Silas do gë Timote herëhnëryiɗëhu, w̃uhnë vëvë cery sali vë Tesalonik le kwëhnëk W̃ën Rëm ỹa do gë Ahwëhn a Yesu Këris: Araɓi ipërëna gë ƴam ỹa nke gë w̃uhnë.
Ikwëtahn vëvë Tesalonik
2 Kwëlëkwël camehnëɗëfunëha W̃ënu ŋa soŋe hun fop ỹa do njëfanëɗerun nte-wo-nte njëfaɗëfun ŋa. 3 Ndënkwëtaɗëfun kwëlëkwël haryënkw W̃ënu Rëm fu hna vantiyehn vante w̃atik hn'ikwëtahn hna, waɗoku wante w̃atik hn'iŋahn hna do gë iɗuñëna nte w̃atik hn'itamahn hun paɓ g'Ahwëhn fu Yesu Këris. 4 Vëỹënta mën, vële ŋahnëk W̃ën, njëtinëk W̃ënu ŋa rëhnaku 5 kaɓi Wanës Wakasëk ŋa pëƴayiluhna gë wanës ŋi fo, ɓare gë fanka fa, g'Iƴir Ipacah ŋa do g'ikwëtahn ipadah ŋa. Njëtërun gante nkeho vankeya fu va fagant hun hna; soŋe ufërën hun yeho. 6 W̃uhnë vërëfëtalahn fu yerun do gë vërëfëtalahn Ahwëhn a yerun; nuỹarun wanës ŋa hnë wati horot hna, gë uhnatah ule w̃atik hn'Iƴir Ipacah hna. 7 Koyëna nkerun vële tëfëtalahnëɗëni vahnë vële hwëtahnëka Këris va Masedëwan hna gë Akayi hna. 8 Ỹal hun hna wanës Ahwëhn a campik gena Masedëwan hna gë Akayi hna fo, ɓare ikwëtahn hun W̃ënu ŋa njëtik gante-wo-gante. Awa, ɓalëlëfuhna hnësëfu watac. 9 Vahnë va fop tëfëtaɗëni gante kacarunëhëfuno ka ante njiryiɓunëho ỹal hun hna do gante tavërunëho waravahn aryokuŋëhnënduna umë ale ye W̃ën paryi, 10 do ahnapënduna Aju ale w̃atiɗ g'ambin ỹa. Ajë arac, umë ye, Yesu nte mbëhnëndanëk W̃ën hnë vësëm hna, do fehëtëkëfu hn'ikitiŋ W̃ën nte yejëk ŋi.